กรมชลประทาน รวมพลังทุกภาคส่วน ช่วยประชาชนที่ได้รับผลกระทบจากภัยแล้งแม้เป็นฤดูฝนแต่หลายพื้นที่เผชิญปัญหาภัยแล้ง
นายทองเปลว กองจันทร์ อธิบดีกรมชลประทาน เปิดเผยว่า แม้ว่าขณะนี้ประเทศไทยจะเข้าสู่ฤดูฝนมากว่า 2 เดือนแล้วแต่ยังคงมีฝนตกน้อยไม่สม่ำเสมอ ส่งผลให้หลายพื้นที่ต้องประสบปัญหาภัยแล้ง จึงได้สั่งการให้โครงการชลประทานทั่วประเทศ เร่งเข้าไปช่วยเหลือประชาชนอย่างต่อเนื่อง อาทิ สำนักงานชลประทานที่ 1 ได้ลงพื้นที่ชี้แจงมาตรการการแก้ไขปัญหาภัยแล้งระหว่างเดือนกรกฎาคมถึงเดือนกันยายน ทั้งพื้นที่ในเขตชลประทานและพื้นที่นอกเขตชลประทาน ให้แก่ผู้ว่าราชการจังหวัดเชียงใหม่ และหน่วยงานที่เกี่ยวข้องทราบ โดยจะบริหารจัดการน้ำและหมุนเวียนการใช้น้ำแบบรอบเวรการอย่างเคร่งครัด พร้อมกับส่งเจ้าหน้าที่ลงพื้นที่ประชาสัมพันธ์ทำความเข้าใจกับประชาชนทุกภาคส่วน เกี่ยวกับสถานการณ์น้ำ รวมถึงขอความร่วมมือให้เกษตรกรทยอยปลูกพืชโดยอาศัยน้ำฝนเป็นหลัก และยังคงเดินหน้าโครงการฝากน้ำไว้ในแก้มลิงอีก 8 แห่ง เพื่อใช้เป็นแหล่งน้ำสำรองไว้ใช้ในอนาคตด้วย ขณะที่โครงการชลประทานสระแก้ว ได้ส่งเจ้าหน้าที่ผู้เกี่ยวข้องลงพื้นที่ติดตามสถานการณ์น้ำในคลองพระสะทึง และคลองพระปรง พร้อมทั้งประชาสัมพันธ์สร้างความเข้าใจถึงสถานการณ์น้ำในปัจจุบันให้ประชาชนได้เข้าใจถึงสถานการณ์น้ำ รวมทั้งสนับสนุนน้ำให้กับการประปาส่วนภูมิภาค สำหรับใช้ผลิตน้ำประปาส่งให้พื้นที่ในเขตอำเภอเมือง และอำเภอวัฒนานคร จังหวัดสระแก้วส่วนที่จังหวัดชัยภูมิ โครงการชลประทานชัยภูมิ ได้ทำการประชุมคณะกรรมการบริหารจัดการน้ำ(JMC) อ่างเก็บน้ำห้วยทราย ร่วมกับเกษตรกรนอกเขตพื้นที่ชลประทาน เพื่อหารือเรื่องการส่งน้ำช่วยพื้นที่นอกเขตชลประทาน ซึ่งที่ประชุมมีมติให้ระบายน้ำจากอ่างเก็บน้ำห้วยทราย อำเภอบำเหน็จณรงค์ ส่งไปยังลำห้วยทราย เพื่อส่งน้ำไปช่วยเกษตรกรในเขตอำเภอจตุรัส ซึ่งมีพื้นที่อยู่ห่างจากอ่างเก็บน้ำห้วยทรายกว่า 25 กิโลเมตร โดยเริ่มทำการส่งน้ำมาตั้งแต่วันที่ 20 กรกฎาคมที่ผ่านมา และจะทำการส่งน้ำไปจนกว่าสถานการณ์จะคลี่คลาย